לימוד תורה וחתונה:

1. **ריחיים בצווארו?!**

קידושין דף כ"ט ע"ב

ת"ר: ללמוד תורה ולישא אשה - ילמוד תורה ואח"כ ישא אשה, ואם א"א לו בלא אשה - ישא אשה ואח"כ ילמוד תורה. אמר רב יהודה אמר שמואל, הלכה: נושא אשה ואח"כ ילמוד תורה. ר' יוחנן אמר: ריחיים בצוארו ויעסוק בתורה? ולא פליגי: הא לן, והא להו.

[הגמרא כולל התירוץ "הא לן והא להו" הובאו להלכה ברי"ף(דף י"ב ע"א) ורא"ש(פ"א סי' מ"ב)]

רמב"ם הלכות תלמוד תורה פרק א הלכה ה

לעולם ילמוד אדם תורה ואחר כך ישא אשה שאם נשא אשה תחלה אין דעתו פנויה ללמוד, ואם היה יצרו מתגבר עליו עד שנמצא שאין לבו פנוי- ישא ואחר כך ילמוד תורה.

רמב"ם הלכות אישות פרק טו הלכות ב'-ג':

(ב) האיש מצווה על פריה ורביה אבל לא האשה, ומאימתי האיש נתחייב במצוה זו מבן שבע עשרה, וכיון שעברו עשרים שנה ולא נשא אשה הרי זה עובר ומבטל מצות עשה, ואם היה עוסק בתורה וטרוד בה והיה מתירא מלישא אשה כדי שלא יטרח במזונות ויבטל מן התורה הרי זה מותר להתאחר, שהעוסק במצוה פטור מן המצוה וכל שכן בתלמוד תורה.

(ג) מי שחשקה נפשו בתורה תמיד ושגה בה כבן עזאי ונדבק בה כל ימיו ולא נשא אשה אין בידו עון והוא שלא יהיה יצרו מתגבר עליו, אבל אם היה יצרו מתגבר עליו חייב לישא אשה ואפילו היו לו בנים שמא יבוא לידי הרהור.

* האם הרמב"ם פסק את תירוץ הגמרא "הא לן והא להו"? (שים לב ללשון הרמב"ם: "והיה מתירא...כדי שלא יטרח במזונות")

1. **מצווה שאי-אפשר שתיעשה בידי אחרים:**

תלמוד ירושלמי (וילנא) מסכת פסחים פרק ג הלכה ז'

כך שנה רבי: המעשה קודם לתלמוד. נמנו בעליית בית אריס בלוד: התלמוד קודם למעשה. ר' אבהו שלח לרבי חנינה בריה יזכי בטיבריה (=שיזכה וילמד תורה אצל ר' יוחנן בטבריה). אתון ואמרין ליה גמל הוא חסד (=באו וסיפרו לר' אבהו שהבן שלו גומל חסדים בטבריה, הוא מתעסק בקבורת המת). שלח ואמר ליה: המבלי אין קברים בקיסרין שלחתיך לטבריא?! (כלומר, יכולת לקיים גמילות חסדים גם אצלי בעיר קיסרין שהרי גם כאן יש קבורת המת ושאר גמילות חסדים) שכבר נמנו וגמרו בעליית בית אריס בלוד שהתלמוד קודם למעשה. רבנין דקיסרין אמרין: הדא דתימר(=במה דברים אמורים?) בשיש שם מי שיעשה, אבל אם אין שם מי שיעשה- המעשה קודם.

רמב"ם הלכות תלמוד תורה פרק ג הלכות ג'-ד':

(ג) אין לך מצוה בכל המצות כולן שהיא שקולה כנגד תלמוד תורה אלא תלמוד תורה כנגד כל המצות כולן שהתלמוד מביא לידי מעשה, לפיכך התלמוד קודם למעשה בכל מקום.

(ד) היה לפניו עשיית מצוה ותלמוד תורה אם אפשר למצוה להעשות ע"י אחרים לא יפסיק תלמודו, ואם לאו יעשה המצוה ויחזור לתלמודו.

* האם מצוות "פרו ורבו" היא מצווה שאפשר או אפשר שתיעשה בידי אחרים? (שאלה רטורית...)
* חשוב טוב, לפי העיקרון של מצווה שאי-אפשר שתיעשה בידי אחרים, האם על האדם קודם ללמוד תורה או קודם לשאת אישה? האם פסקי הרמב"ם כאן ולמעלה מתיישבים?

1. **האם יחזור לתלמודו או לא?**

שולחן ערוך הרב יורה דעה הלכות תלמוד תורה פרק ג הלכה א'

...ולא אמרו שמבטלין ומפסיקין מתלמוד תורה כדי לקיים מצוה שאי אפשר לעשותה ע"י אחרים כמו שיתבאר אלא להפסיק לפי שעה וזמן מה שאין בו אלא ביטול מצות העסק ולימוד התורה תמיד אבל לא ביטול מצות (מ)ידיעת התורה באר היטב בפירושה שהן ההלכות כולן בטעמיהן בדרך קצרה.

ולכן בימיהם שהיו לומדים עם הנערים מבן עשר שנים ואילך חמש שנים משנה וחמש שנים תלמוד שהם הטעמים בדרך קצרה אם לא היה נושא כשעברו עליו עשרים שנה היה עובר על מצות עשה של תורה פרו ורבו ותחלת זמנה הוא מבן שמונה עשרה כי גם אחר הנישואין יוכל ללמוד ב' או ג' שנים בלי טרדה גדולה כל כך בטרם יוליד בנים הרבה.

* איך שולחן-ערוך-הרב רוצה לתרץ את הקושי הנ"ל בין פסקי ההלכה?
* איזה גדר במצוות תלמוד-תורה נדחה מפני מצווה שאינה יכול להיעשות בידי אחרים, ואיזה גדר במצוות תלמוד-תורה לא נדחה לעולם? מדוע לדעתך?
* נסה לחזור אל דברי הרמב"ם בהלכות תלמוד-תורה, היכן בדבריו ניתן לעיין ולדייק ולמצוא מקור לדבריו של "שולחן-ערוך-הרב"?